Predkladacia správa

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie (ďalej len EIKS). Cieľom stratégie bolo zvýšiť informovanosť v krajinách EÚ o Slovensku ako budúcom členovi EÚ politicky, ekonomicky a spoločensky pripravenom na členstvo a efektívne reagovať na obavy a pochybnosti súvisiace so vstupom SR do EÚ. 

Na základe uznesenia vlády SR č. 175 z 2. marca 2005 minister zahraničných vecí predkladá správu o čerpaní prostriedkov externej integračnej komunikačnej stratégie za 1. polrok 2005.

Ako vyplýva z predchádzajúcich správ o čerpaní, ktoré MZV SR každý polrok predkladalo vláde, väčšina prostriedkov EIKS bola využitá na prípravu komplexných prezentácií SR v členských a kandidátskych krajinách EÚ v súvislosti so vstupom SR do EÚ v roku 2004. Po vstupe SR do EÚ boli zostávajúce prostriedky EIKS ďalej využívané na prezentáciu SR v členských krajinách EÚ, podporu projektov komplexnej prezentácie SR, podporu účasti SR na spoločných podujatiach súvisiacich s oslavami rozšírenia EÚ, oslavami Dňa Európy a pod.. Prezentácie boli pripravované v úzkej spolupráci MZV SR so zastupiteľskými úradmi SR v zahraničí na základe posudzovania a odsúhlasovania jednotlivých projektov Stálou pracovnou skupinou pre EIKS v rámci MZV SR. 

Vzhľadom na to, že prostriedky vyčlenené na  EIKS sú obmedzené, hľadalo MZV SR možnosť systémovo zabezpečiť prezentáciu SR v zahraničí aj do budúcnosti. V tomto smere niekoľkokrát predkladalo na rokovanie vlády SR materiál, ktorý mal riešiť zabezpečenie komplexnej prezentácie SR v zahraničí. V rámci tohto materiálu sa rátalo s tým, že časť prostriedkov EIKS (5, resp. 3 mil. Sk) bude využitých na vypracovanie jej koncepcie. MZV SR úmyselne obmedzovalo výdavky na realizáciu projektov prezentácie, ktoré boli predkladané našimi ZÚ a šetrilo väčšiu časť prostriedkov EIKS na vypracovanie koncepcie komplexnej prezentácie SR v zahraničí. Návrh riešiť prezentáciu SR v zahraničí komplexne vláda SR ani začiatkom roku 2005 neprijala, a tak Stála pracovná skupina pre EIKS rozhodla, že zostávajúce finančné prostriedky EIKS využije na výrobu materiálov, ktoré doplnia tlačené informačné a propagačné materiály vydané MZV v rámci EIKS v minulosti.

K 30.6.2005 zostalo na účte EIKS spolu 4.278.564,74 Sk. V júli 2005 odsúhlasila vláda SR zmenu využitia časti prostriedkov EIKS v celkovej sume 800.000,- Sk na financovanie aktivít Národného konventu a Stála pracovná skupina pre EIKS súhlasila s podporou ďalších významných projektov v 2. polroku  2005 (koncert Slovenského filharmonického zboru v Paríži a prezentácia SR v rámci Dňa zamestnávateľov v Berlíne) vo výške cca 1 mil. Sk, čo znamená, že na ďalšie využitie reálne zostáva 2.478.564,74 Sk. Vzhľadom na výšku sumy zostávajúcich finančných prostriedkov Ministerstvo zahraničných vecí SR predpokladá ich vyčerpanie v roku 2006.

Predkladaný materiál prešiel medzirezortným pripomienkovým konaním a neboli k nemu vznesené zásadné pripomienky.

	Predložený materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.